De borgerlige partier i Folketinget forlod i aftes forhandlingerne med sundhedsministeren om en genåbning af sundhedsvæsenet.

I dag blev forhandlingerne genoptaget i finansministeriet med finansminister Nicolai Wammen (S) og sundhedsminister Magnus Heunicke (S) samt partilederne, men uden resultat.

Læs også : Blå partier har forladt forhandlinger om genåbning af sundhedsvæsenet

Men ifølge Venstre har regeringen under mandagens forhandlinger fortsat ikke formået at fremlægge en håndgribelig plan for genåbningen af sundhedsvæsenet.

- Vi har bedt om en en klar plan fra regeringen for, hvornår patienterne igen kan regne med at blive opereret og få behandling, siger Jakob Ellemann-Jensen.

Han henviser til, at regeringen som følge af udbruddet af coronavirus har suspenderet patienters ret til at blive udredt inden for 30 dage og efterfølgende behandlet inden for yderligere 30 dage.

Det betyder, at der lige nu oparbejdes en pukkel af behandlinger og operationer.

- Vi mener, at der er brug for nogle håndfaste markører for, hvornår der er mulighed for at lave sådan en åbning, siger Jakob Ellemann-Jensen.

- Det er klart, at det kan man ikke sætte dato på, men man kan opsætte nogle kriterier, der definerer hvornår er vi der i coronaepidemien, så vi er i stand til at tage behandlingsgarantierne i brug igen.

Radikal ærgrelse

Med sammenbruddet bliver det regeringen, der kører videre på egen hånd, og det ærgrer Det Radikale Venstre, siger sundhedsordfører Stinus Lindgren.

- Jeg havde jo håbet. at der ville være en bred samling af partier, der kunne stå bag. For det er så vigtigt for mig at se, at det ikke er blokpolitik, der afgør det.

- Det kunne vi desværre ikke lande, og så bliver det regeringen, der fortsætter ad den vej, som er lagt frem af Sundhedsstyrelsen, siger han.

Den vej ser Stinus Lindgren ikke nogen problemer med at følge, men det skal være med bred politisk opbakning.